b"\n_START_ARTICLE_\nFrancesc Perales i Mascar\xc3\xb3\n_START_SECTION_\nBiografia\n_START_PARAGRAPH_\nVa estudiar a l'Escola T\xc3\xa8cnica Superior d'Arquitectura de Barcelona, on es va titular el 1931. El 1929 va elaborar amb Pere Armengou i Torra un projecte de club esportiu per a l'exposici\xc3\xb3 Arquitectura Nova a les Galeries Dalmau de Barcelona. _NEWLINE_Va ser un dels membres fundadors el 1930 del GATCPAC (Grup d'Arquitectes i T\xc3\xa8cnics Catalans per al Progr\xc3\xa9s de l'Arquitectura Contempor\xc3\xa0nia). Aquest grup va abordar l'arquitectura amb voluntat renovadora i alliberadora del classicisme noucentista, aix\xc3\xad com la d'introduir a Espanya els nous corrents internacionals derivats del racionalisme practicat a Europa per arquitectes com Le Corbusier, Ludwig Mies van der Rohe i Walter Gropius. El GATCPAC defensava la realitzaci\xc3\xb3 de c\xc3\xa0lculs cient\xc3\xadfics en la construcci\xc3\xb3, aix\xc3\xad com la utilitzaci\xc3\xb3 de nous materials, com les plaques de fibrociment o la uralita, a m\xc3\xa9s de materials m\xc3\xa9s lleugers com el vidre._NEWLINE_Perales es va incorporar al GATCPAC com a soci director i, dins de l'organigrama, va ser delegat d'industrials, al costat de Sixte Illescas. El 1931, els socis directors del GATCPAC van organitzar un gabinet t\xc3\xa8cnic per a l'estudi de diversos camps d'actuaci\xc3\xb3 arquitect\xc3\xb2nica i urban\xc3\xadstica, que van ser dividits entre els seus membres a trav\xc3\xa9s de comissions: a Perales, al costat de Josep Llu\xc3\xads Sert i Josep Torres i Clav\xc3\xa9, li va ser encomanat Escoles._NEWLINE_El 1933 va dissenyar amb Ricard Ribas i Seva un prototip de parada de floristes per a Les Rambles, actualment desaparegut. El 1934 va realitzar amb Josep Gonz\xc3\xa1lez i Esplugas una reforma de l'aula de Qu\xc3\xadmica General de la Universitat Aut\xc3\xb2noma de Barcelona i, tamb\xc3\xa9 amb Gonz\xc3\xa1lez Esplugas, un institut de segon ensenyament per a Badalona el 1935, no realitzat. Tamb\xc3\xa9 va realitzar amb Gonz\xc3\xa1lez Esplugas els jardins de l'edifici hist\xc3\xb2ric de la Universitat de Barcelona (1934, pla\xc3\xa7a de la Universitat), al costat del jardiner Artur Rigol. El 1936 va fer un projecte d'institut de segon ensenyament per a Lleida, amb Germ\xc3\xa0 Rodr\xc3\xadguez i Arias i Josep Torres Clav\xc3\xa9._NEWLINE_El 1942 va ser inhabilitat per a l'exercici de la seva professi\xc3\xb3, en el si d'una depuraci\xc3\xb3 d'arquitectes vinculats a la Rep\xc3\xbablica per les noves autoritats franquistes."